b'\n_START_ARTICLE_\nCan Campana\n_START_SECTION_\nDescripci\xc3\xb3\n_START_PARAGRAPH_\nEs tracta d\xe2\x80\x99un immoble que consta de planta baixa i dos pisos superiors, situat entre mitgeres i cobert amb una teulada d\xe2\x80\x99una aigua de vessant a fa\xc3\xa7ana. Est\xc3\xa0 ubicat al costat dret del carrer Major._NEWLINE_La planta baixa consta de tres obertures de tipologia dispar. Aix\xc3\xad per una banda, tenim dues grans obertures: la primera d\xe2\x80\x99arc de mig punt rebaixat i la segona d\xe2\x80\x99arc carpanell rebaixat. Ambdues disposen d\xe2\x80\x99unes dovelles de pedra de mida mitjana ben escairades, que responen a la intervenci\xc3\xb3 que es va efectuar en tot l\xe2\x80\x99immoble en el 1992, tal com ho indica la dovella central de la volta on trobem gravada aquesta data. Mentre que per l\xe2\x80\x99altra, una obertura que contempla un doble emmarcament. Aix\xc3\xad a nivell exterior est\xc3\xa0 composta per un arc carpanell rebaixat amb muntants de pedra i a nivell interior un altra arc carpanell, per\xc3\xb2 en aquest cas de rajola._NEWLINE_El primer i segon pis han estat resolts partint del mateix plantejament formal, que consisteix en la disposici\xc3\xb3 de tres grans obertures rectangulars per pis, equipades amb llinda monol\xc3\xadtica conformant un arc pla, muntants de pedra ben escairats i projectades com a balconades, cadascuna amb la seva respectiva barana de ferro forjat. Tanmateix difereixen en alguns aspectes concretes. I \xc3\xa9s que les balconades de ferro forjat del primer pis, s\xc3\xb3n est\xc3\xa8ticament m\xc3\xa9s atractives des del punt de vista visual, en comparaci\xc3\xb3 amb l\xe2\x80\x99austeritat que predomina en les balconades del pis superior. El segon aspecte en qu\xc3\xa8 difereixen \xc3\xa9s en l\xe2\x80\x99ornamentaci\xc3\xb3. Aix\xc3\xad, les llindes de les dues finestres del extrems del primer pis contenen un motiu triangular de car\xc3\xa0cter floral coronat amb una creu i amb un petxina al centre. Mentre que en l\xe2\x80\x99obertura de l\xe2\x80\x99extrem esquerre del pis superior, en la llinda es pot llegir una interessant inscripci\xc3\xb3 que diu aix\xc3\xad: \xe2\x80\x9cROC 1632 SABENCS\xe2\x80\x9d_NEWLINE_Pel que fa als materials emprats, predomina la pedra. Dintre d\xe2\x80\x99aquesta es reconeixen tres tipologies diferents: en primer lloc, tenim els c\xc3\xb2dols de riu sense desbastar i treballar localitzats en tot l\xe2\x80\x99espai f\xc3\xadsic de la fa\xc3\xa7ana. En segon lloc, la pedra de Girona, \xc3\xa9s a dir la pedra nummul\xc3\xadtica i calc\xc3\xa0ria, present en zones puntuals i concretes com ara en els muntants i llindes de les finestres del primer pis. I en tercer lloc, la pedra sorrenca localitzada en els brancals i llindes de les finestres del segon pis._NEWLINE_Tot i la gran restauraci\xc3\xb3 a que va ser sotm\xc3\xa8s tot l\xe2\x80\x99edifici en el 1992, encara avui dia es poden observar les restes f\xc3\xadsiques i vivents de la fesomia de l\xe2\x80\x99antic habitatge, personificades en diversos aspectes com ara el badiu tapiat del segon pis.'